दुर्गाबहादुर र विश्वरूपाले जिते दमक रन
दोस्रो दमक रन मिनी म्याराथन जुम्लाका दुर्गाबहादुर बूढा र नेपाल आर्मीका विश्वरुपा बूढाले जितेका छन् । १५ किलोमिटर रनमा पुरुषतर्फ दुर्गाबहादुरले ४४ मिनेट ०३ सेकेन्ड र महिलातर्फ विश्वरुपाले ५३ मिनेट ०३ सेकेन्डमा दूरी पार गर्दै प्रथम भएका हुन् । पुरुषतर्फ नेपाल आर्मीका कृष्ण बस्नेत दोस्रो र लालबहादुर थापा तेस्रो भए ।
दमक — दोस्रो दमक रन मिनी म्याराथन जुम्लाका दुर्गाबहादुर बूढा र नेपाल आर्मीका विश्वरुपा बूढाले जितेका छन् । १५ किलोमिटर रनमा पुरुषतर्फ दुर्गाबहादुरले ४४ मिनेट ०३ सेकेन्ड र महिलातर्फ विश्वरुपाले ५३ मिनेट ०३ सेकेन्डमा दूरी पार गर्दै प्रथम भएका हुन् । पुरुषतर्फ नेपाल आर्मीका कृष्ण बस्नेत दोस्रो र लालबहादुर थापा तेस्रो भए ।उनीहरूले क्रमश: ४४ मिनेट १२ सेकेन्ड र ४४ मिनेट ४७ सेकेन्डमा दूरी पार गरे । पुरुषतर्फ पहिलोदेखि तेस्रो हुनेले क्रमश: नगद ५०, ३० र २० हजार रुपैयाँ प्राप्त गरे । महिलातर्फ सशस्त्र प्रहरीकी कान्छीमाया कोजू दोस्रो र आर्मीकी सुनमाया बूढा तेस्रो भइन् । उनीहरूले क्रमश: ५३ मिनेट ०५ सेकेन्ड र ५३ मिनेट ३६ सेकेन्डमा दूरी पार गरे ।महिलातर्फ पहिलोदेखि तेस्रो हुनेले क्रमश: नगद ४०, २५ र १५ हजार रुपैयाँ प्राप्त गरे । बूढाले एकै सातामा दुई उपाधि जितेका हुन् । उनले मंगलबार नेपालगन्जमा सम्पन्न ४२ किलोमिटर म्याराथनमा पनि जितेका थिए । त्यसको दुई दिनअघि भारतको दिल्लीमा भएको २१ किलोमिटर हाफ म्याराथनमा बूढा चौथो भएका थिए । दमक रनले विभिन्न उमेर समूहअनुसार दौडको आयोजना गरेको थियो । ५ किलोमिटरमा ७ देखि १२ वर्ष उमेर समूहतर्फ रोदन राई र लक्ष्मी भुजेल पहिलो, प्रसन राई र सम्झना राई दोस्रो तथा अनिश खडका र दिया श्रेष्ठ तेस्रो भए । उनीहरूले क्रमश: नगद ७, ५ र ३ हजार रुपैयाँ नगद पाए । १३ देखि १६ वर्ष उमेर समूहतर्फ १५ किलोमिटरमा सुनील थापा र हुमी बुढामगर पहिलो, लक्ष्मण अधिकारी र मञ्जु राई दोस्रो तथा नन्दु राई र सिर्जना तेस्रो भए । उनीहरूले क्रमश: नगद १५, १० र ५ हजार रुपैयाँ नगद जिते ।३५ देखि ४५ वर्ष उमेर समूहको भेट्रानतर्फ पुरुष मात्र सहभागी भए । उक्त विधामा धर्म महर्जन प्रथम, दामोदर बुढामगर द्वितीय र श्याम राई तृतीय भए । ४६ वर्षमाथिको सुपर भेट्रानमा निर्मल राई र रिता राई प्रथम, पूर्वराष्ट्रिय धावक बुद्धवीर लामा र मनमाया लिम्बू द्वितीय तथा मोहनकुमार सुब्बा र रिता लिम्बू तृतीय भए । म्याराथनमा सबै विधामा गरी १ हजार ८ सय धावक सहभागी थिए । विजेताहरूलाई कीर्तिमानी धावक बैकुण्ठ मानन्धर, पूर्वधावक बुद्धवीर लामा, प्रशिक्षक रघु वन्तलगायतले पुरस्कृत गरे । 